ডিজিটাল অ্যারেস্ট কাণ্ডে বিষ্ণুপুর পুলিশের জালে সাত

বাঁকুড়া: ডিজিটাল অ্যারেস্ট কাণ্ডে (Digital Arrest Case) বিষ্ণুপুর পুলিশের (Bishnupur Police) জালে সাত (Arrest seven)। ভিন রাজ্য থেকেই গ্রেফতার হচ্ছে প্রতারকরা। ডিজিটাল অ্যারেস্ট কাণ্ডে বাঁকুড়া জেলা পুলিশ সিট গঠন করে তদন্তে নেমে ইতিমধ্যেই গ্রেফতার ৭ জনকে। ভিন রাজ্য থেকে গ্রেফতার প্রতারকরা। জাল অনেক দূর ছড়িয়েছে বলেই তদন্তে মনে করছে বিষ্ণুপুর থানার পুলিশ।

চলতি বছরের ১৯ জানুয়ারি বিষ্ণুপুরের বাসিন্দা বিষ্ণুপুর থানায় অভিযোগ দায়ের করেন কেন্দ্রীয় সরকারের অবসরপ্রাপ্ত কর্মী শ্যামাপদ মন্ডল।

তিনি পুলিশের কাছে জানান, ১৭ জানুয়ারি একটি অপরিচিত নং থেকে ফোন করে জানানো হয়। তার আধার কার্ড ব্যবহার করে কিছু বেআইনি জিনিস পত্র দুবাই পাঠানো হচ্ছিল সেগুলি মুম্বাই কাস্টম বাজেয়াপ্ত করে। এরপরেই জানানো হয় আপনাকে তদন্তের প্রয়োজনে ডিজিটাল অ্যারেস্ট করে রাখার কথা। নানান রকম ভয় দেখানো হয়।

আরও পড়ুন: দিল্লির উদ্দেশে রওনা দিলেন আরজি করের নির্যাতিতার বাবা-মা

এরপরেই জরিমানা হিসেবে ১০ লক্ষ ২১ হাজার টাকা চাওয়া হয়। বিভিন্ন ভয়ে ব্যাংকে আর টি জি এস করে প্রতারকদের সেই টাকাও দিয়ে দেন শ্যামাপদবাবু। এমনকি ভুয়ো মানি রিসিপ্টও দেওয়া হয় তাকে । পরে তিনি আত্মীয়কে বিষয়টি জানাতে বুঝতে পারেন যে তিনি প্রতারিত হয়েছেন।

চাকুরি জীবনের জমানো টাকা আত্মসাত করেছেন প্রতারকরা। এরপরেই বিষ্ণুপুর থানায় অভিযোগ জানানোর পরেই সিট গঠন করে তদন্তে নামে বিষ্ণুপুর পুলিশ। তদন্তে বিভিন্ন বিষয় খতিয়ে দেখে ভিন রাজ্য থেকে মোট সাত জনকে গ্রেফতার করা হয়। এই চক্রের দুই মাথা পুলিশের জালে। বাকি এই চক্রের যুক্তদের খোজে ভিন রাজ্য বিষ্ণুপুর পুলিশের অভিযান জারি রয়েছে।

যে প্রতারকের অ্যাকাউন্টে ১০ লক্ষ ২১ হাজার টাকা ক্রেডিট হয়েছিল সেও পুলিশের জালে। ওড়িশা, গুজরাট, হায়দরাবাদ সহ একাধিক রাজ্য থেকেই প্রতারকদের গ্রেফতার করেছে বিষ্ণুপুর পুলিশের তদন্তকারী টিম।

এই টিমে বাকিদের খোঁজ চালানোর পাশাপাশি এই ধরনের আর কোনও ক্রাইম এই চক্র করেছে কিনা তাও খতিয়ে দেখা হচ্ছে।